Video: Diefstal in ŉ japtrap uit ŉ motor‘n Skermskoot uit die video. Die video volg onderaan die berig. Lauren Dibb, ŉ inwoner van Johannesburg, was onlangs die slagoffer van diefstal nadat boewe ŉ afstandbeheertoestel gebruik het om te keer dat haar motor nie sluit nie. Kringtelevisiebeeldmateriaal wys hoe Dibb op 13 November omstreeks 19:00 by die Caltex-vulstasie in Kingfisherweg in Fourways stilhou om vinnig by die winkel in te gaan. Sy klim uit en terwyl sy na die winkel toe stap, draai sy om om haar motor met haar afstandbeheer te sluit. Die motor sluit egter nie, en Dibb stap onwetend die winkel in. ŉ Rooi voertuig ry kort daarna agteruit en parkeer langs haar motor, op die parkeerplek vir gestremde mense. ŉ Man klim uit die passasierkant van die voertuig, kyk rond, en steel Dibb se sak uit haar kattebak. Hy klim terug in die voertuig en ry weg. Dibb se motor het nie gesluit nie, omdat die verdagtes glo ŉ afstandbeheer gebruik het om die frekwensie van die afstandbeheer wat haar motor sluit, te blokkeer. Motorhekke of motorhuisdeure werk op dieselfde frekwensie as die meeste moderne motors se slotte. Dibbs het die kringtelevisiebeeldmateriaal op Facebook gedeel in ŉ poging om mense te waarsku om paraat te wees. “Ek maak gewoonlik seker dat my motor gesluit is deur die handvatsel op te lig,” skryf sy. “Ek was op die betrokke dag egter haastig en was slegs vinnig in die winkel in. Hulle werk só vinnig en dit maak nie saak hoeveel mense in die omgewing is nie, so wees versigtig,” het sy gewaarsku. [wpvideo zjKfNV97]